<classify> Katibu Mkuu wa TSA, Ramadhan Namkoveka alisema jana Dar es Salaam kuwa mashindano ya Taifa yatafanyika kwa siku mbili kuanzia Machi 5 mwaka huu katika bwawa la kuogelea la HOPAC lililoko maeneo ya Tegeta Mbuyuni, Dar es Salaam.Kutokana na uamuzi huo wa chama, mkutano huo wa Katiba utafanyika Machi 05 kuanzia saa 8 mchana. Ratiba ilivyopangwa ni kuwa mashindano ya Taifa yataanza saa 2 asubuhi hadi saa nane na baada ya hapo tutapitisha Katiba kwa ridhaa ya wanachama wetu wote watakaokuwepo, alisema.Aliongeza; Tumeamua kufanya mashindano na Katiba kwa wakati mmoja tukiamini kuwa wanachama wetu wote watakuwepo kwenye mashindano ya Taifa na pia kuwapunguzia gharama badala ya kuja tena kwa ajili ya Katiba tu.Namkoveka alisema Rasimu ya Marekebisho ya Katiba imeshatumwa kwa wadau wote ikiwemo klabu, viongozi, chama cha kuogelea Zanzibar, Chama cha Makocha wa Kuogelea TSCA, makocha ili waweze kupitia kwa haraka na kutoa maoni yao.Alisema kwa kuwa mkutano huo utafanyika kwa muda, Kamati ya utendaji itakutana leo kuchambua maoni ya wadau juu ya Katiba inayopendekezwa.Katibu huyo alisema hoja ya kufanya marekebisho imetokana na sababu mbalimbali ikiwemo hali iliyojitokeza katika Uchaguzi Mkuu wa TSA uliofanyika Morogoro Oktoba mwaka jana ambapo chama cha Kuogelea Zanzibar na chama cha makocha TSCA hawakuweza kupiga kura kwa kuwa katiba ilikuwa haiwatambui.Alisema pia kamisheni ya wachezaji ni lazima wawepo kwenye kamati ya utendaji, vyeo kama Mkurugenzi wa Ufundi, Mkurugenzi wa Fedha na vinginevyo havijatajwa moja kwa moja kwenye katiba.Alisema kutokana na sababu hizo ni lazima Katiba hiyo ifanyiwe marekebisho yanayostahili ili iendane na wakati uliopo na kwa maslahi ya chama na mchezo wa kuogelea kwa ujumla.  <topic>: michezo 